Skoler, kulturinstitutioner og fitnesscentre i Vor Frue Sogn i det centrale Aalborg kan måske snart åbne igen. Fredag krydsede sognet de tre grænser, der udløser en automatisk sognenedlukning, men allerede lørdag er Vor Frue Sogn under to af grænserne igen. Det viser de seneste tal fra Statens Serum Institut . Et sogn lukker automatisk ned, hvis tre kriterier er opfyldt. Der kigges på det testkorrigerede incidenstal i sognet, antallet af smittede den seneste uge og positivprocenten. Fredag var Vor Frue Sogn over de tre fastsatte grænseværdier, og dermed måtte sognet som det tredje i Aalborg lukke ned. I forvejen er Vor Frelsers Sogn og Budolfi Sogn lukket ned. Lørdagens tal viser, at incidenstallet i Vor Frue Sogn nu er på 584,96, antallet af smittede de seneste syv dage er 42, mens positivprocenten ligger på 2,89. Da en automatisk sognenedlukning som minimum varer en uge, må en række skoler, foreninger, kulturinstitutioner og fitnesscentre i Vor Frue Sogn formentlig fortsat indstille sig på at skulle holde lukket, selvom sognet allerede dagen efter nedlukningen er under to af de tre fastsatte grænser og dermed ikke længere lever op til kriterierne for en automatisk nedlukning. Vor Frelsers Sogn og Budolfi Sogn er fortsat over alle tre grænseværdier. De seneste tal fra Statens Serum Institut viser, at det testkorrigerede incidenstal for Aalborg Kommune ligger på 180. Torsdag og fredag lå det på 193, så smitten er altså aftagende.

Opsummering:
Allerede dagen efter, at Vor Frue Sogn i Aalborg blev lukket ned, er sognet kommet under to af de tre grænser, der udløser en automatisk sognenedlukning.